Diari Oficial de la Generalitat Valenciana


Sumari del DOGV 3776, del 21-06-2000 (2000/5157)

ORDRE de 14 de juny de 2000, de la Conselleria d'Obres Públiques, Urbanisme i Transports, per la qual s'aprova l'autorització o títols necessaris per al maneig de motos aquàtiques.
------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/06/14/(1)/dof/vci/html**

### Dades del document

Número de DOGV
:   3776

Data del DOGV
:   21-06-2000

Secció del DOGV
:   I. DISPOSICIONS GENERALS

Número del document
:   2000/5157


Data del document
:   14-06-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * vehicle de motor
    * legislació
    * reconeixement de títols
    * esport
    * permís de conducció
    * embarcació d'esbarjo

ORDRE de 14 de juny de 2000, de la Conselleria d'Obres Públiques, Urbanisme i Transports, per la qual s'aprova l'autorització o títols necessaris per al maneig de motos aquàtiques. [2000/X5157]
  
La Generalitat Valenciana és competent en matèria d'ensenyaments nauticoesportius i subaquaticoesportius, pel Reial Decret 1.952/1996, de 23 d'agost, sobre traspàs de funcions i serveis de l'administració a la Comunitat Valenciana, publicat en el Diari Oficial de la Generalitat Valenciana de data 24 de setembre de 1996; i és la Conselleria d'Obres Públiques, Urbanisme i Transports la que assumeix el desplegament i l'aplicació de les citades competències a través del Centre de Desenvolupament Marítim creat per Decret 182/1999, de 5 d'octubre, del Govern Valencià, publicat en el Diari Oficial de la Generalitat Valenciana de data 18 d'octubre de 1999.
  
L'exercici d'aquestes funcions s'ha de realitzar, com s'estableix en el reial decret citat, de conformitat amb els criteris establits amb caràcter general per la normativa estatal quant al contingut dels programes, tipus de titulació i forma de realització de les proves.
  
En l'article 11 de l'Ordre del Ministeri de Foment, de 17 de juny de 1997, reguladora de les condicions per al Govern d'embarcacions de recreació, s'estableix la navegació sense necessitat de títol de les embarcacions de motor amb una potència màxima de 10 kW i fins a 4 metres d'eslora, les motos aquàtiques i els artefactes flotants o de platja. En relació amb les motos aquàtiques previstes en aquest article, aquestes no necessiten, per a navegar, els títols enumerats en l'article 6, però superada la potència de 10 kW es fa necessari exigir-li, per raons de seguretat de la navegació i de la vida humana, qualsevol dels títols enumerats en l'article 6 de l'Ordre del Ministeri de Foment de 17 de juny de 1997. No obstant això, es considera que amb l'obtenció d'autorització federativa es garantiria els coneixements mínims exigits per al seu maneig, sempre que no se supere els 40 kw establits en l'article 10 de l'ordre anteriorment citada.
  
En relació amb les motos aquàtiques és convenient recordar l'obligatorietat de portar una matrícula i un senyal identificador que l'habilite per a la pràctica de la navegació, segons estableix l'Ordre de 16 de desembre de 1998, del Ministeri de Foment, publicada en el BOE de data de 13 de gener de 1999, per la qual es regula el procediment abreujat de registre de matriculació de motos aquàtiques, en les capitanies marítimes de 1ª categoria.
  
Així com estar emparades per una pòlissa d'assegurança de responsabilitat civil establida en el Reial Decret 607/1999, del Ministeri de la Presidència, de 16 d'abril, pel qual s'aprova el Reglament d'Assegurança de Responsabilitat Civil de Subscripció Obligatòria per a Embarcacions de Recreació o Esportives, publicat en el BOE número 10, de 30 d'abril de 1999.
  
Quant al procediment d'assignació del senyal identificador, canvi de titularitat en les motos aquàtiques ja inscrites i infraccions, s'estarà a allò que s'ha disposat en els articles 2, 3, 4 i 5 de l'Ordre de 16 de desembre de 1998, del Ministeri de Foment, per la qual es regula el procediment abreujat de registre i la matriculació de les motos aquàtiques.
  
En el cas que les motos aquàtiques pertanguen a qualsevol país estranger, s'hauran de presentar davant de les capitanies marítimes per a la seua identificació i aplicació de la norma per a la navegació en les nostres aigües jurisdiccionals.
  
Per tot això, i fent ús de les facultats que em confereixen,
  
ORDENE
  
Aprovar l'autorització requerida per al maneig de motos aquàtiques, amb subjecció a les bases següents:
  
Primera
  
1. Els usuaris de motos aquàtiques hauran d'estar en possessió d'autorització federativa emesa per la Federació de Motonàutica de la Comunitat Valenciana, o qualsevol títol per al maneig d'embarcacions de recreació reconeguts en l'Ordre del Ministeri de Foment de 17 de juny de 1997, publicada en el Boletín Oficial del Estado de data de 3 de juliol de 1997, per la qual es regulen les condicions per al govern d'embarcacions de recreació.
  
2. Aquestes autoritzacions federatives o títols capacitaran per al maneig de motos aquàtiques de potència superior a 10 kw i fins un màxim de 40 kW (54 cv). Superada la mencionada potència s'exigirà qualsevol dels títols enumerats en l'article 6 de l'Ordre del Ministeri de Foment de 17 de juny de 1997.
  
3. Les autoritzacions seran concedides als majors de 18 anys. No obstant això, els menors d'edat que hagen complit els 16 anys la podran obtindre amb el consentiment dels pares o els tutors.
  
Segona
  
1. Els exàmens per a l'obtenció de les dites autoritzacions seran convocats i realitzats per la Federació de Motonàutica de la Comunitat Valenciana, amb la supervisió del Centre de Desenvolupament Marítim.
  
2. El Centre de Desenvolupament Marítim serà qui nomenarà el tribunal que ha de jutjar les mencionades proves, o bé serà qui exercisca les seues atribucions per a la composició d'aquest. El dit tribunal estarà format com a mínim per tres persones, una de les quals haurà de tindre titulació nàutica.
  
3. La Federació de Motonàutica de la Comunitat Valenciana assumirà el temari objecte d'examen i el mètode d'avaluació aprovats pel Centre de Desenvolupament Marítim, sense perjuí de la seua negociació prèvia per ambdues entitats.


Còpia Permalink ELI